To mænd og en kvinde har kastet den moderne kønsforskning ud i et af fagets største stormvejr nogensinde.

Peter Boghossian, James A. Lindsay og Helen Pluckrose forfattede i alt 20 artikler om feminisme på »videnskabeligt« grundlag.

Hele syv af artiklerne bestod den såkaldte fagfællebedømmelse med glans og blev for fire artiklers vedkommende optaget i internationale tidsskrifter til øjeblikkelig publicering.

Men det hele viser sig nu som et fupnummer. Forskerne ville bare afsløre miljøets »venstreorienterede« slagside og »offermentalitet« i almindelighed.

Slet ikke kønsforskere

De tre skribenter arbejdede under pseudonym og var henholdsvis filosof, matematiker og middelalderhistoriker af fag.

Og deres tekster var bevidst befriet for enhver mening både sprogligt og indholdsmæssigt - hvilket har ramt hele systemet med fagfællebedømmelse hårdt:

»Forskerne fik også antaget en næsten ordret afskrivning af passager i Hitlers skrækkelige »Mein Kampf« med titlen »Our Struggle Is My Struggle« og røde buzzwords sat ind tilfældige steder. «

Man kunne for eksempel læse om et dyrt forskningsprojekt vedrørende hanhundes mangeårige vane for overgreb på tæver i Portlands parker.

Forskerne fik også antaget en næsten ordret afskrivning af passager i Hitlers skrækkelige »Mein Kampf« med titlen »Our Struggle Is My Struggle« og røde buzzwords sat ind tilfældige steder.

Skribenterne har nu afbrudt deres forsøg før tid. Dels fordi avisen Wall Street Journal fattede mistanke og gravede i deres idé. Og dels fordi kønsforskningens manglende selvkritik åbenbart ingen ende ville tage - fagfolkene hoppede på hvad som helst.

Holdet arbejder nu på en bog om sagen.